钦定古今图书集成/明伦汇编/闺媛典/第018卷 > 踏莎行二首 前人
## 钦定古今图书集成/明伦汇编/闺媛典/第018卷 > 踏莎行二首 前人

细草愁烟，幽花怯露，凭阑总是销魂处。日高深院静
无人，时时海燕双飞去。带缓罗衣，香残蕙炷，天长
不禁迢迢路。垂杨只解惹春风，何尝系得行人住。
碧海无波，瑶台有路，思量便合双飞去。当时轻别意
中人，山长水远知何处。绮席凝尘，香闺掩雾，红笺
小字凭谁附。高楼日尽欲黄昏，梧桐叶上萧萧雨。